Ещанэ томыр дунейм къытохьэ
ЩIДАА-м Адыгэ щIэнгъуазэмкIэ и институтым, Дунейпсо, Къэбэрдей Адыгэ Хасэхэм зэгъусэу 2011 гъэ лъандэрэ къыдагъэкI томи 150-рэ хъу «Черкесика» сериер. А проектым и унафэщIыр ЩIДАА-м и академик ХьэфIыцIэ Мухьэмэдщ.
«Черкесика»-м щыщ япэ тхылъыр — «Глашатай адыгов» — теухуауэ щытащ къэрал, жылагъуэ лэжьакIуэ цIэрыIуэ, ДАХ-м и япэ президент, УФ-м юстицэмкIэ и министру щыта Къалмыкъ Юрэ. ЕтIуанэр, 2013 гъэм и пэщIэдзэм къыдэкIар, хухэхат Лермонтов Михаил и кавказ поэмэхэм. Урыс тхакIуэшхуэм и IэдакъэщIэкIхэр адыгэбзэкIэ зэзыдзэкIар КъБР-м и цIыхубэ усакIуэ Ацкъан Русланщ. Ещанэ тхылъыр, етIуанэми хуэдэу, теухуащ Урыс-Кавказ зауэр зэриухрэ илъэси 150-рэ щрикъум. Иджы дыдэ дунейм къытехьа къыдэкIыгъуэм ихуащ Абхъазым и цIыхубэ усакIуэ, КъБР-м и цIыхубэ тхакIуэ Шинкубэ Бэгърат и «ЖылакIэ» тхыдэ романыр, убых лъэпкъым и кIуэдыкIам теухуар. Тхылъым и етIуанэ Iыхьэм итщ Куржым и ТхакIуэхэм я зэгухьэныгъэм и урыс къудамэм и унафэщIу щыта Лохвицкий (Аджыкъу Джэрий) Михаил и «Уафэгъуагъуэ макъ» тхыдэ повестыр. Тхылъым ит сурэтхэр зыщIар Урысей Федерацэм и цIыхубэ художник Къат Теувэжрэ къэбэрдей сурэтыщI Iэзэ Жылэ Анатолэрэщ.
Зи гугъу тщIы тхылъыр къыщыдэкIащ Налшык къалэ щылажьэ «Тетраграф» ООО-м (унафэщIыр Шакъ Елбэрдщ). Абы и теплъэр зыгъэхьэзырар сурэтыщI гъуэзэджэ Горлов Михаилщ. «ЖылакIэмрэ» «Уафэгъуагъуэ макъымрэ» зэрыт «Черкесика»-м и ещанэ томым и бжыгъэр зэрыхъур 500 къудейщ. Мы серием щыщу мыгувэу къыдэкIыну ягъэхьэзыр Адыгэхэм я тхыдэр. ХьэфIыцIэ Мухьэмэд зи пашэ Адыгэ щIэнгъуазэмкIэ институтым 2013 гъэр икIыху иджыри томитху хьэзыр ищIынущ.
НэщIэпыджэ Замирэ.
